《凤凰台上忆吹箫 题唐陶山刺史鬓丝禅榻图》
清代·归懋仪

一片灵机，三生慧业，竹炉烟袅微茫。柳外残红数点，飞上禅床。

大好文章经济，多半寄、茶韵花香。放衙早，避它热恼，乐此清凉。

江乡太湖飘渺，喜官还似佛，鬓为民苍。更手植、夭桃万树，管领春光。

燕寝风恬昼静，蒲团坐、心孕清香。听松下，沸泉细谱宫商。

作者简介：清江苏常熟人，一说上海人，字佩珊。巡道归朝煦女，监生李学璜妻。诗画俱佳，与席佩兰为闺中畏友，互相唱和，名播艺林。晚年卜居沪上。有《绣馀吟》、《听雪词》。